חוק להפסקת פעילות אונר"א, התשפ"ה-2024
הצעת חוק פרטית, הכנסת ה-25
פורסם: ספר החוקים, חוברת 3296, עמ' 4, 2024-10-30T00:00:00+02:00
במרוצת השנים התגלו אי סדרים שונים בפעילותה של אונר"א, ונמצאו הוכחות ישירות למעורבות שלה ושל עובדיה בפעילות טרור נגד ישראל, לרבות באמצעות מערכת החינוך של אונר"א המסיטה להסתה, שנאה ואלימות נגד ישראל ובכלל זה השתתפות עובדי אונר"א במתקפת הטרור שהחלה ביום כ״ב בתשרי התשפ״ד (7 באוקטובר 2023).
לאור זאת, נחקקו שני חוקים העוסקים באופנים שונים בהפסקת פעילות סוכנות אונר"א. הראשון – חוק להפסקת פעילות אונר"א, התשפ"ה–2024, והשני – חוק להפסקת פעילות אונר"א בשטח מדינת ישראל, התשפ"ה–2024. במסגרת החוק הראשון, נקבע כי הזמנת אונר"א בהסתמך על חילופי האיגרות בין ישראל ובין אונר"א משנת 1967 תפקע, וכי שר החוץ יודיע על כך לאומות המאוחדות בתוך שבעה ימים מיום קבלתו של חוק זה בכנסת. עוד נקבע כי רשות מרשויות המדינה, לרבות גופים ואנשים הממלאים תפקידים ציבוריים על פי דין, לא יקיימו כל מגע עם אונר"א או עם מי מטעמה; וכי הוראות החוק לא ייתרו כל הליך פלילי נגד עובדי אונר"א ובפרט הליך כאמור בשל אירועי 7 באוקטובר 2023 ומלחמת חרבות ברזל.  בנוסף, נקבעו הוראות דיווח לכנסת ותחילה מאוחרת של הוראות החוק, תוך החרגת ההוראה בדבר פקיעת חילופי האגרות שתכנס לתוקף ביום ה' בתשרי התשפ"ה (7 באוקטובר 2024) או ביום הפרסום של החוק, לפי המאוחר.